b"\n_START_ARTICLE_\nChaswe Nsofwa\n_START_SECTION_\nProba u Hajduku\n_START_PARAGRAPH_\nU zimskom prijelaznom roku u sezoni 2002./03. Chaswe Nsofwa je do\xc5\xa1ao na probu u splitski Hajduk. Doveo ga je menad\xc5\xbeer Mate Josipovi\xc4\x87, no Nsofwa se, kao ni drugi Afrikanac, Kamerunac William Tabi, nije uspio nametnuti tada\xc5\xa1njem treneru Zoranu Vuli\xc4\x87u. Anga\xc5\xbeman je na\xc5\xa1ao u ruskom Krilja Sovjetovu iz Samare.\n_START_SECTION_\nKontroverze\n_START_PARAGRAPH_\nKao i kod mnogih drugih mladih afri\xc4\x8dkih nogometa\xc5\xa1a, godina ro\xc4\x91enja Chaswea Nsofwe je sporna. Iako je na U-20 prvenstvu Afrike 1999. kao godina ro\xc4\x91enja navedena 1980. godina, po svemu sude\xc4\x87i Nsofwa je bio ro\xc4\x91en dvije godine ranije.\n_START_SECTION_\nTragi\xc4\x8dna smrt\n_START_PARAGRAPH_\nDana 29. kolovoza 2007. Chaswe Nsofwa se sru\xc5\xa1io na travnjak za vrijeme treninga svog kluba, Hapoel Be'er Sheva F.C. Unato\xc4\x8d brzoj intervenciji izraelske hitne pomo\xc4\x87i i brojnim poku\xc5\xa1ajima reanimacije, po dolasku u bolnicu konstatirana je Nsofwina smrt. Tako se Chaswe Nsofwa pridru\xc5\xbeio sve brojnijoj skupini nogometa\xc5\xa1a koji su umrli na travnjaku. Vijest je u svjetskim medijima dobila dodatni publicitet  jer je povezana s gotovo identi\xc4\x8dnom smr\xc4\x87u mladog \xc5\xa1panjolskog nogometa\xc5\xa1a Antonija Puerte, koja se dogodila samo dan ranije._NEWLINE_Nsofwa je pokopan u Lusaki 6. rujna 2007. U znak po\xc4\x8dasti, Hapoel Be'er Sheva je umirovio majicu s brojem 6."